ORDE do 23 de maio de 2005 pola que se modifica a Orde do 17 de decembro de 2004 pola que se abre o prazo para presentación de solicitudes de autorización para a instalación de parques eólicos singulares.
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 31/05/2005

Mediante a Orde do 17 de decembro de 2004 convocáronse os promotores interesados para a presentación de solicitudes de autorización de parques eólicos singulares, establecendo que na resolución que derive desta convocatoria se admitirán a tramitación solicitudes que non excedan en potencia global solicitada 100 megavatios.
A esta convocatoria presentáronse un número de solicitudes moi elevado, que superan en gran medida as previsións iniciais para este tipo de desenvolvemento eólico. Por outra banda, o nivel de autoconsumo que se exixe a esta categoría de parques diminúe as limitacións da rede para a absorción da enerxía producida. Estas circunstancias permiten e fan aconsellable a ampliación das previsións iniciais sobre a potencia que se vai outorgar nesta categoría de parques. En consecuencia, procédese a ampliar a potencia inicialmente prevista na Orde do 17 de decembro de 2004 ata 307 megavatios.
Por outra banda, os criterios de valoración das solicitudes son os establecidos no artigo 7 da Orde do 29 de outubro de 2002, entre os que se atopa a posibilidade de interconexión á rede eléctrica de distribución. Aínda que este é un aspecto relevante á hora de valorar a viabilidade dun proxecto eólico, enténdese que se trata dun aspecto que pode especificarse con carácter definitivo nun momento posterior, aínda que previo ao inicio da súa tramitación como proxecto de parque eólico. Por todo isto considérase conveniente introducir unha modificación no artigo 3 da Orde do 17 de decembro de 2004 para permitir que aquelas solicitudes nas que a
conexión á rede eléctrica non estea fixada con carácter definitivo poidan acreditar nun momento posterior a posibilidade de conexión definitiva dese proxecto coa rede de distribución.
Na súa virtude,
DISPOÑO:
Artigo 1º.-Modificación da Orde do 17 de decembro de 2004.
Modifícase a Orde do 17 de decembro de 2004 pola que se abre o prazo para a presentación de solicitudes de autorización para a instalación de parques eólicos singulares, publicada no Diario Oficial de Galicia número 263, do 10 de xaneiro de 2005, nos seguintes termos:
1. Engádese un parágrafo segundo ao artigo 3 da Orde co seguinte texto:
«Aquelas solicitudes que non teñan definida a súa interconexión á rede eléctrica de distribución poderán ser admitidas a tramitación, pero deberán xustificar, con anterioridade á iniciación do procedemento de autorización do parque eólico, a posibilidade definitiva de conexión á rede para o proxecto de parque eólico singular».
2. Modifícase o artigo 4 da orde que queda redactado como segue:
«Na resolución que derive da presente convocatoria admitiranse a tramitación solicitudes que non excedan na potencia global solicitada 307 megavatios».
Disposición derradeira
A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de maio de 2005.
Juan Rodríguez Yuste
Conselleiro de Innovación, Industria e Comercio